ສະຫະລັດ​ໄດ້​ ​ໂຈມ​ຕີ​ທາງ​ອາກາດ​ ບັ້ນ​ໃໝ່ ​ໃສ່ພວກ​ຫົວ​ຕໍ່ສູ້​ລັດ​ອິສລາມ (ສະໄລດ໌/ວີດີໂອ)
ທຳນຽບຫ້າ​ແຈ​ກ່າວ​ວ່າ ​ພວກເຮືອບິນ​ລົບ​ໄອ​ພົ່ນ​ ​ແລະ drone ໄດ້​ທຳລາຍ ລົດ​ບັນທຸກ​ຕິດອາວຸດ​ຫຼາຍຄັນ ​ແລະ ຖານທີ່​ຕັ້ງຍິງປືນຄົກ​ແຫ່ງ​ນຶ່ງ.
ສະຫະລັດໄດ້ປະຕິບັດການ ໂຈມຕີທາງອາກາດ ບັ້ນໃໝ່ ໃສ່ພວກຫົວຕໍ່ສູ້ລັດອິສລາມ  ຢູ່ໃນພາກເໜືອຂອງອີຣັກ ເມື່ອວັນອາທິດວານນີ້ ທຳນຽບຫ້າແຈກ່າວວ່າ ພວກເຮືອບິນລົບໄອພົ່ນ ແລະ ເຮືອບິນບໍ່ມີຄົນຂັບ ຫຼື drone ໄດ້ທຳລາຍ ລົດບັນທຸກຕິດ ອາວຸດຄັນນຶ່ງ ທີ່ໄດ້ຍິງໃສ່ກອງກຳລັງຂອງຊາວ Kurds ໃກ້ໆກັບເມືອງ Irbil ແລ້ວຕາມມາດ້ວຍການໂຈມຕີອີກ 4 ບັ້ນ ໃສ່ພວກລົດບັນທຸດຕິດອາວຸດຫຼາຍຄັນ ແລະ ຖານ ທີ່ຕັ້ງຍິງປືນຄົກແຫ່ງນຶ່ງ ອັນນັ້ນເປັນການໂຈມຕີບັ້ນທີສີ່ຂອງສະຫະລັດ ຕັ້ງແຕ່ ປະທານາທິບໍດີ ບາຣັກ ໂອບາມາ ໄດ້ອະນຸມັດ ໃຫ້ທຳການໂຈມຕີທາງອາກາດ ເທື່ອທຳອິດໃນອີຣັກ ເມື່ອອາທິດແລ້ວນີ້ ຕັ້ງ ແຕ່ທ່ານໄດ້ຖອນ ກອງກຳລັງຂອງສະຫະລັດທັງໝົດອອກ ໃນທ້າຍປີ 2011 ຫຼັງຈາກ ການພົວພັນ ຂອງອາເມຣິກັນ ມາໄດ້ເກືອບທົດສະວັດນັ້ນ ກອງກຳລັງສະຫະລັດ ພະຍາຍາມທີ່ຈະຍັບຢັ້ງການບຸກລຸກຂອງກຸ່ມພວກຫົວຮຸນແຮງ ລັດ ອິສລາມ ທີ່ຂົ່ມຂູ່ຈະຢຶດເອົາເມືອງ Irbil ຊຶ່ງເປັນນະຄອນຫລວງຂອງຊາວ Kurds ທີ່ເປັນຂົງເຂດປົກຄອງດ້ວຍຕົນເອງເຄິ່ງນຶ່ງໃນອີຣັກ ເຮືອບິນ ຂອງສະຫະລັດ ແລະ ອັງກິດ ຍັງທຳການລຳລຽງເຄື່ອງຂອງຊ່ວຍເຫຼືອ ທາງດ້ານມະນຸດສະທຳ ສຳຫລັບຊາວ ຄິຣສຕຽນ ຊາວ Yazidis ແລະ ກຸ່ມສາສະໜານ້ອຍອື່ນໆ ຊຶ່ງໄດ້ຍົກຍ້າຍຖິ່ນຫຼາຍພັນຄົນ ທີ່ຕົກຄ້າງຢູ່ໃນບໍລິເວນແຫ່ງນຶ່ງນັ້ນ ໃນຕອນແລງວັນອາທິດວານນີ້ ກະຊວງການຕ່າງປະເທດສະຫະລັດ ກ່າວວ່າ ຕົນໄດ້ຖອນພະນັກງານສ່ວນນຶ່ງອອກຈາກກົງສູນສະຫະລັດໃນເມືອງ Irbil